<classify> RAIS John Magufuli ametoa mwezi mmoja taasisi za serikali kuhama katika majengo ya watu binafsi isipokuwa kwa Wakala wa Barabara Tanzania TANROADS ambayo imepewa siku tano kuhama kutekeleza agizo hilo.Ametoa agizo hilo akiwa Mji Mdogo wa Laela mkoani Rukwa jana muda mfupi kabla ya kuifungua barabara inayoiunganisha Tunduma Laela Sumbawanga iliyogharimu Sh bilioni 223.1.Rais Magufuli alisema ni kitu kisichowezekana ofisi hizo kuendelea kupanga katika majengo ya watu binafsi na kuyaacha majengo ya serikali yakiwa wazi, jambo aliloeleza kuwa huenda lina maslahi kwa baadhi wahusika kupeana asilimia fulani zinazotokana na kodi zinazolipwa.Sasa hivi majengo mengi ya serikali Dar es Salaam yapo wazi lakini bado kuna baadhi ya taasisi zimeendelea kungangania kupanga katika majengo ya watu binasi, natoa mwezi mmoja muhame katika majengo hayo, alisema Rais Magufuli.Kuhusu Tanroads, alimwagiza Mtendaji Mkuu wake, Patrick Mfugale kuhamisha ofisi zao kutoka katika Jengo la Airtel lililopo Morocco jijini Dar es Salaam na kwenda katika majengo yanayomilikiwa na serikali ili kupunguza gharama za upangaji.Haiwezekani tangu mwaka 2000 hamna jengo. Tarura iliyoanzishwa hivi karibuni imeanza mchakato wa kuwa na majengo yake...nakupa siku tano muhame hapo mlipo na muende katika majengo ya serikali, Rais Magufuli alimuagiza Mfugale ambaye alikuwapo jana katika shughuli hiyo ya Laela.Uchunguzi wa gazeti hili umebaini uwepo wa majengo mbalimbali hususani katika Jiji la Dar es Salaam ambayo yapo wazi baada ya wizara kuhamia Makao Makuu ya Ncihi jijini Dodoma na hivyo kuyafanya majengo hayo kubaki pasipo matumizi yoyote.  <topic>: KITAIFA 